Hennops Nuusbrief: 1 Augustus 2019
Ons doen baie moeite om ons kinders en personeel veilig te hou by die skool. Dit kos ons ook baie geld om te verseker dat ons ongehinderd ons dinge hier kan doen. Ons huur 'n veiligheidsmaatskappy om die gronde te patrolleer – selfs regdeur elke nag is hier twee veiligheidsbeamptes met honde wat na ons eiendom kyk. Ons gebruik ook elke dag van ons eie manswerkers by die skool om vanaf vroeg die hekke te beman. Hulle is ook elke middag op hulle pos, en hulle doen hul werk uitstekend. Dis veral vir my lekker om te sien hoe vriendelik hulle ons kinders groet wanneer hulle elke oggend by die hekke instap.
Maar ek wil u mooi vra – ons betaal elke een van hulle vir hierdie ekstra diens wat hulle buite hul gewone werksure doen – moet hulle asseblief NIE 'n fooitjie gee nie. Gistermiddag het hier 'n ander perd, wat glad nie by ons skool betrokke is nie, probeer om geld by van ons ouers te bedel. Hy het selfs beweer dat hy hier werk. Dis 'n infame leuen. Ek het hom persoonlik gaan verwyder tussen die karre wat in Mopanieweg geparkeer gestaan het. Laat weet my asseblief dadelik as enigiemand u ongemaklik laat voel wanneer u hier is om u kinders op- of af te laai.
Ek praat dikwels oor ons kinders se veiligheid wat tegnologie aanbetref – met hulle, en met u. Om kinders se selfoongebruik (spesifiek internetgebruik) te monitor by die skool is absoluut onmoontlik. Ons laat hulle in elk geval nie toe om selfone by die skool te gebruik nie – op ons skoolterrein is selfone verbode tussen seweuur en tweeuur. Smiddae mag hulle dit gebruik om u te bel – dis al. Dis tog hoekom u vir hulle 'n foon gegee het – om met hulle ouers te praat, en nie om te surf nie.
Maar ek sê vir u baie duidelik: in die middae, by die naskoolsentrum of selfs op die pawiljoen terwyl hulle wag vir oefening, gebeur goed wat my hare laat rys. Ek wil my kar omgooi as ek na skool verby die naskool ry en sien hoe drom 'n groep seuns om een selfoon saam. Waarna kyk hulle? Is u gemaklik daarmee dat u kind saam met 'n ander kind op die ander een se foon na goed kyk? Maar hoe beheer ons dit? Ons kan tog nie die hele dag oor hulle skouers loer om te sien waarmee hulle besig is nie. So, ek weet nie regtig nie. Wees net bedag. Ek kan nie dit kleinkry dat ouers vir hulle kind 'n slimfoon gee nie. Daar loop kinders in hierdie skool rond wat duurder fone het as wat ek ooit sou kon bekostig. Dis amper asof die kinders (of dalk hul ouers) dink jou waarde word bepaal deur die foon wat jy het. Ek weet kinders eis sulke goed, want die image is tog als, maar my maggies! Sê net nee! As jy toegee, gaan jy nie minder probleme kry vorentoe nie. As jy standpunt inneem, red jy dalk net jou kind van groot hartseer.
Daar is kinders wat geen beperkinge het op die hoeveelheid data wat hulle mag gebruik nie, en niemand kyk ooit na watter webtuistes hulle kinders kyk nie. Ons filosofie is mos: Stop hom 'n selfoon in die hand, dan pla hy my nie.
As u na u kind se selfoongebruik omsien, is dit goed so. Maar meer as die helfte van ons skool se kinders se ouers doen dit nie. En ú kind gaan met dáái kinders te doen kry. Hulle gaan vir jou kind goed wys wat jy nie sal goedkeur nie. Wees bewus daarvan. Weet dat daar ander mense is waarmee jou kind gaan omgaan, wat nie dieselfde waardesisteem het wat julle het nie. Weet ook dat jy nie jou kinders van hulle af sal kan weghou nie. Een of ander tyd gaan daardie kieme van die samelewing jou kind se pad kruis.
So: Wees betrokke by jou kind – alles van hom. Weet waarna hy kyk. Beperk sy internetgebruik. Kyk met wie gesels hy op WhatsApp. Kyk wat sê hulle vir mekaar. Weet wie sy vriende is. Weet wie sy vriende se ouers is. Dit is jou taak as ouer om vir jou kind respek vir reëls te leer. Dit is nie jou taak om sy tjommie te wees nie. Hy wil in elk geval nie jou maatjie wees nie. Die feit dat jy hom laat wegkom met baie dinge, of vir hom alles gee wat sy hart begeer, gaan nie maak dat hy meer van jou hou nie. Inteendeel…hy gaan heel waarskynlik nie veel respek vir hierdie ou toppie hê wat so ruggraatloos is.
Jou kind is 'n millennial. Millennials eis alles. Hulle is "demanding". Hulle is "entitled". Hulle is geweldig arrogant, as jy hulle toelaat. Maar hulle is kinders, net soos ek en jy op 'n tyd was. Steeds kinders wat leiding nodig het, soos toe ek en jy kinders was – nie kinders wat net gelos wil word nie.
Ek is nie'n millennial nie. Ek weet ek is outyds. In my huis maak ek die reëls. Daai reëls gaan nie verander nie. Not on my watch. Omdat ek arrogant is? Nee!!! Omdat ek 'n verantwoordelikheid het waaroor ek eendag sal moet rekenskap gee. My kind gaan nie daai dag kan opkom vir sy cool pa nie. Ek gaan op my eie wees.
Sterkte! Dit word elke jaar moeiliker om 'n ouer te wees. Maar dis nie onmoontlik nie.
Kaskardag en Bloulympics asook Entrepreneursdag
Maandag: 5 Augustus
Dinsdag : 6 Augustus
Woensdag: 7 Augustus
Super 12 Bybelvasvra – Elarduspark
Super 12 Landloop
Geluk aan die volgende leerders met hul puik prestasie by die
Super 12 Landloopbyeenkoms:
Dogters 0/12: Luca de Waal – 3de plek
Seuns 0/12: Iddo van Daalen – 2 de plek
Seuns 0/13: Anton Stassen – Wenner
Seuns 0/11: 2de plek
Dogters 0/12: 3de plek Seuns 0/12: 2de plek
Baie geluk aan ons 0/9 A Skaakspan. Hulle het 'n 3de plek
verwerf by die D4 kampioenskappe.
Baie geluk aan die volgende leerders wie lede was van die IPT's Muurbalspanne wat 2de plekke (silwer medaljes) verwerf het: Frederik Botha – 0/13 A en Reuben Arnoldi – 0/13 B
AUGUSTUS - WEEK1
Wie in die donker loop en geen lig sien nie, moet op die Here vertrou, moet op sy God steun.
1 Korintiërs 10:13
God is getrou. Hy sal nie toelaat dat julle bo julle kragte versoek word nie; as die versoeking kom, sal Hy ook die uitkoms gee, sodat julle dit kan weerstaan.